DÔVODOVÁ SPRÁVA

1. KONTEXT NÁVRHU

Štokholmský dohovor o perzistentných organických látkach[1] bol prijatý v máji 2001 v rámci Programu OSN pre životné prostredie (UNEP). Európska únia a jej členské štáty[2] sú zmluvnými stranami tohto dohovoru[3], ktorého ustanovenia sa do právnych predpisov EÚ zaviedli nariadením Európskeho parlamentu a Rady (ES) č. 850/2004 z 29. apríla 2004 o perzistentných organických znečisťujúcich látkach, ktorým sa mení a dopĺňa smernica 79/117/EHS[4] (ďalej len „nariadenie o perzistentných organických znečisťujúcich látkach“).

Celkovým cieľom Štokholmského dohovoru je ochrana ľudského zdravia a životného prostredia pred perzistentnými organickými znečisťujúcimi látkami. Osobitne sa odkazuje na prístup založený na predbežnej opatrnosti ustanovený v zásade č. 15 Deklarácie z Ria o životnom prostredí a rozvoji z roku 1992. Uvedená zásada sa zavádza do praxe v článku 8 dohovoru, v ktorom sa ustanovujú pravidlá zahrnutia ďalších chemických látok do príloh k tomuto dohovoru.

Na šiestom zasadnutí konferencie zmluvných strán v máji 2013 by sa malo prijať rozhodnutie doplniť do prílohy A ku Štokholmskému dohovoru, v ktorej sa uvádzajú látky, ktoré sa majú vylúčiť, novú látku hexabrómcyklododekán (HBCDD)[5], ktorú v roku 2008 navrhlo Nórsko. Na tom istom zasadnutí by sa malo prijať rozhodnutie o zrušení viacerých zvláštnych výnimiek a prijateľných účelov na výrobu, uvedenie na trh a používanie kyseliny perfluóroktán-sulfónovej (PFOS) a jej derivátov.

HBCDD a právne predpisy EÚ

Látka HBCDD sa využíva výlučne ako aditívny spomaľovač horenia v expandovanom polystyréne (EPS), extrudovanom polystyréne (XPS), polystyréne odolnom voči silným nárazom (HIPS) a pri polymérovej disperzii v textíliách.

Látka HBCDD je perzistentná, bioakumulatívna a toxická (PBT) látka. Ako taká bola preto podľa nariadenia Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemických látok (REACH)[6] označená za látku vzbudzujúcu veľmi veľké obavy (SVHC). V roku 2011 bola látka HBCDD zahrnutá[7] do prílohy XIV k nariadeniu REACH, a preto podľa tohto nariadenia podlieha procesu povolenia. Ak si osoba želá uviesť na trh a/alebo používať látku HBCDD po 21. auguste 2015 (tzv. dátume zákazu), musí do 21. februára 2014 Európskej chemickej agentúre (ECHA) predložiť žiadosť o povolenie na dané používanie. Po 21. auguste 2015 bude uvedenie na trh a používanie látky HBCDD zakázané, pokiaľ nebude udelené povolenie konkrétnej osobe na konkrétne používanie.

Po 21. auguste 2015 budú môcť výrobcovia EÚ, ktorí vyrábajú EPS, XPS, HIPS a textílie obsahujúce látku HBCDD, vyrábať tieto materiály, len ak na to budú mať povolenie. Na dovezený tovar obsahujúci látku HBCDD sa nevzťahuje povinnosť získať povolenie podľa nariadenia REACH.

Látky uvedené v prílohách A, B a/alebo C ku Štokholmského dohovoru[8] sa budú musieť zahrnúť do nariadenia o perzistentných organických znečisťujúcich látkach, aby sa zabezpečilo, že vykonávanie dohovoru v rámci EÚ zodpovedá medzinárodným záväzkom.

PFOS a právne predpisy EÚ

Na štvrtom zasadnutí konferencie zmluvných strán dohovoru, ktoré sa uskutočnilo 4. – 8. mája 2009, sa okrem iného dohodlo, že PFOS a jej deriváty sa zaradia do prílohy B k dohovoru s viacerými zvláštnymi výnimkami a prijateľnými účelmi. Vykonávacie právne predpisy EÚ sú reštriktívnejšie ako Štokholmský dohovor, keďže neobsahujú výnimky a prijateľné účely, ktoré už boli v EÚ zakázané podľa nariadenia REACH. Urobilo sa tak v záujme zabezpečenia súladu so všeobecnou zásadou, ktorá neumožňuje znížiť úroveň ochrany životného prostredia v EÚ.

Postup na doplnenie nových perzistentných organických znečisťujúcich látok a na zmenu a doplnenie príloh k dohovoru

Podľa článku 8 dohovoru môžu zmluvné strany predkladať sekretariátu návrhy na zaradenie danej chemickej látky do prílohy A, B a/alebo C. Tieto návrhy skúma Revízny výbor pre perzistentné organické znečisťujúce látky.

Pokiaľ sa pri preskúmaní dospeje k záveru, že chemická látka by v dôsledku svojho dlhodobého prenosu v rámci životného prostredia mohla mať závažné škodlivé účinky na ľudské zdravie a/alebo na životné prostredie, a to v takom rozsahu, ktorý si vyžaduje prijatie opatrenia na celosvetovej úrovni, návrh sa prerokuje a vypracuje sa hodnotenie riadenia rizík vrátane analýzy možných kontrolných opatrení. Na základe toho Revízny výbor pre perzistentné organické znečisťujúce látky odporučí konferencii zmluvných strán, či má zvážiť zaradenie danej chemickej látky do zoznamu v prílohe A, B a/alebo C alebo nie. Konečné rozhodnutie prijíma konferencia zmluvných strán.

Pre EÚ nadobúdajú zmeny a doplnenia príloh A, B a/alebo C účinnosť jeden rok odo dňa, keď depozitár oznámi ich prijatie konferenciou zmluvných strán.

Odporúčania Revízneho výboru pre perzistentné organické znečisťujúce látky

Revízny výbor pre perzistentné organické znečisťujúce látky na svojom ôsmom zasadnutí v októbri 2012 rozhodol odporučiť zaradenie látky HBCDD do prílohy A k dohovoru so zvláštnymi výnimkami na výrobu a používanie v EPS a XPS v budovách. Odporúčanie Revízneho výboru sa zakladá na existencii alternatív k látke HBCDD. Dostupnosť alternatív v dostatočných množstvách a pravdepodobná potreba prispôsobiť systém výroby EXP a EPS pre stavebníctvo v krátkom časovom období sú však sporné, najmä v prípade niektorých rozvojových krajín.

Revízny výbor pre perzistentné organické znečisťujúce látky v rozhodnutí tiež konštatuje, že nakladanie s výrobkami a tovarom obsahujúcimi látku HBCDD na konci ich životnosti bude predstavovať dlhodobý zdroj emisií do životného prostredia a že ak sa látka HBCDD zaradí do prílohy A k dohovoru, opatrenia na nakladanie s odpadom v súlade s článkom 6 ods. 1 písm. d) dohovoru by zabezpečili, aby sa výrobky a tovar obsahujúce látku HBCDD zneškodňovali takým spôsobom, že obsah perzistentnej organickej znečisťujúcej látky je rozložený alebo inak zneškodnený environmentálne prijateľným spôsobom.

V súlade s článkom 8 ods. 9 dohovoru sa Revízny výbor pre perzistentné organické znečisťujúce látky rozhodol predložiť toto odporúčanie na posúdenie konferencii zmluvných strán na zasadnutí, ktoré sa uskutoční v máji 2013.

Revízny výbor pre perzistentné organické znečisťujúce látky tiež prijal viacero odporúčaní o alternatívach k používaniu PFOS v otvorených systémoch. V týchto odporúčaniach uvádza, že informácie o komerčnej dostupnosti a účinnosti bezpečnejších alternatív k PFOS pre nasledovné aplikácie sú už k dispozícii, a nabáda zmluvné strany, aby prestali používať PFOS v týchto aplikáciách: protipožiarne hasiace peny; insekticídy na boj proti dovezeným červeným mravcom a termitom; dekoratívne pokovovanie; koberce; kože a odevy; textílie a čalúnenie. Okrem toho nabáda zmluvné strany aj k tomu, aby obmedzili používanie PFOS pri pokovovaní tvrdými kovmi len na uzavreté systémy.

Odporúčania Revízneho výboru pre perzistentné organické znečisťujúce látky a právne predpisy EÚ

Ak sa na zasadnutí konferencie zmluvných strán v máji 2013 schváli odporúčanie Revízneho výboru pre perzistentné organické znečisťujúce látky, povedie to k medzinárodnému zákazu výroby, uvádzania na trh a používania látky HBCDD s výnimkou jej používania v EPS a XPS v stavebných aplikáciách. Táto zvláštna výnimka bude platiť päť rokov. V prípade potreby je možné túto výnimku predĺžiť o ďalších päť rokov.

Zaradenie látky HBCDD do prílohy A k dohovoru si vyžiada zmenu a doplnenie nariadenia o perzistentných organických znečisťujúcich látkach. Podľa článku 14 ods. 1 uvedeného nariadenia sa pri doplnení látok do príloh k dohovoru môžu vykonať zmeny a doplnenia v prílohách k uvedenému nariadeniu, a to v súlade s bežnými postupmi výboru ustanovenými v článku 5a rozhodnutia 1999/468/ES[9] so zreteľom na ustanovenia článku 10 a 11 nariadenia (EÚ) č. 182/2011[10]. Zaradenie látky HBCDD do prílohy k dohovoru by sa malo načasovať tak, aby sa následná zmena a doplnenie nariadenia o perzistentných organických znečisťujúcich látkach mohla uplatňovať od finalizácie procesu povolenia látky HBCDD podľa nariadenia REACH. Môže si to vyžiadať, aby sa zmluvným stranám dohovoru umožnilo odložiť transpozíciu príslušného rozhodnutia konferencie zmluvných strán až do februára 2016.

Časovo obmedzená výnimka podľa dohovoru má podobný cieľ ako proces povolenia podľa nariadenia REACH. Obidva nástroje nútia subjekty, aby postupne prestali používať problematické látky, pričom im na to poskytujú primeraný čas. V prípade látky HBCDD sa bude načasovanie oboch nástrojov zhodovať, a preto budú mať podobné účinky na väčšine[11] trhu EÚ. Výrobcovia, obchodníci a používatelia látky HBCDD v EPS a XPS v stavebných aplikáciách, na ktoré sa vzťahuje výnimka, budú môcť požiadať o povolenia podľa nariadenia REACH a tieto povolenia využívať. Výrobcovia, obchodníci a používatelia látky HBCDD v HIPS, textíliách a nestavebných aplikáciách EPS a XPS musia prejsť na iné alternatívy. Vzhľadom na dostupnosť alternatív, malú veľkosť príslušných trhov a – v prípade textílií – vzhľadom na súčasné trhové trendy, na základe ktorých sa používanie látky HBCDD v posledných rokoch výrazne znížilo, je málo pravdepodobné, že by subjekty na príslušných trhoch investovali do žiadostí o povolenie. Aj bez zaradenia látky HBCDD do prílohy k dohovoru sa preto očakáva, že jej používanie postupne ustane a bude v EÚ po 21. auguste 2015 účinne zakázané podľa nariadenia REACH.

Aj keď je účinok oboch opatrení na trh v EÚ z veľkej časti podobný, zaradenie látky HBCDD do prílohy k dohovoru a implementácia do právnych predpisov EÚ prinesú veľkú pridanú hodnotu. Látka HBCDD je perzistentná organická znečisťujúca látka, ktorá má potenciál dlhodobého prenosu v životnom prostredí. Postup povolenia podľa nariadenia REACH preto nemusí byť dostatočný na ochranu občanov EÚ a životného prostredia pred škodlivými účinkami látky HBCDD, keďže nemá vplyv na výrobu a používanie tejto látky v tretích krajinách. Z tohto dôvodu je potrebné prijať opatrenia na celosvetovej úrovni. Zaradenie látky HBCDD do prílohy k dohovoru okrem toho zabezpečí rovnaké podmienky pre všetkých jej používateľov v EÚ a tretích krajinách. Zatiaľ čo používatelia v EÚ sú podľa nariadenia REACH povinní investovať zdroje do prechodu na alternatívy a/alebo prípravy žiadostí o povolenie, používatelia z tretích krajín nie sú v súčasnosti vystavení rovnakému tlaku, keďže dovezený tovar nepodlieha procesu povolenia podľa nariadenia REACH. Zaradenie látky HBCDD do prílohy k dohovoru s časovo obmedzenou výnimkou prinúti subjekty v tretích krajinách, aby začali investovať do prechodu na alternatívy práve tak, ako proces povolenia podľa nariadenia REACH núti používateľov v EÚ investovať do tohto prechodu.

Odporúčanie Revízneho výboru pre perzistentné organické znečisťujúce látky by sa po jeho prijatí na zasadnutí konferencie zmluvných strán malo zaviesť do právnych predpisov EÚ takým spôsobom, aby sa nariadenie REACH a nariadenie o perzistentných organických znečisťujúcich látkach skôr dopĺňali, než si protirečili. Znamená to, že výnimka pre používanie v stavebníctve, ktorá sa implementuje prostredníctvom nariadenia o perzistentných organických znečisťujúcich látkach, bude obmedzená len na použitie, ktoré je povolené podľa nariadenia REACH. Tento prístup bude v súlade so všeobecnou zásadou, ktorá neumožňuje znížiť úroveň ochrany životného prostredia v EÚ. Tiež sa ním budú chrániť investície subjektov na trhu, ktorým bolo úspešne udelené povolenie podľa nariadenia REACH. Výnimka podľa nariadenia o perzistentných organických znečisťujúcich látkach bude musieť byť časovo obmedzená. Znamená to, že pokiaľ sa nepredĺži, výnimka prestane platiť päť rokov po tom, ako nadobudne platnosť (február 2021). Ak aj napriek informáciám, ktoré predloží dané odvetvie, bude treba viac času na nahradenie látky HBCDD, EÚ môže navrhnúť, aby sa predĺžila platnosť výnimky podľa dohovoru o ďalších päť rokov (február 2026).

Pokiaľ ide o PFOS a jej deriváty, zrušenie zvláštnych výnimiek uvedených v rozhodnutí Revízneho výboru pre perzistentné organické znečisťujúce látky nebude mať žiaden vplyv na právne predpisy EÚ, keďže príslušné výnimky buď neboli implementované do nariadenia o perzistentných organických znečisťujúcich látkach, alebo už uplynula ich platnosť. Jedinou výnimkou z uvedeného je výnimka na používanie PFOS pri pokovovaní tvrdými kovmi v otvorených systémoch, na ktorú sa v súčasnosti vzťahuje výnimka podľa nariadenia o perzistentných organických znečisťujúcich látkach, v prípade jej používania ako zvlhčovača v kontrolovaných systémoch na elektrolytické pokovovanie. Táto výnimka z nariadenia o perzistentných organických znečisťujúcich látkach je povolená len do 26. augusta 2015.

Stanovisko EÚ

Vzhľadom na uvedené by Európska únia mala na šiestom zasadnutí Konferencie zmluvných strán Štokholmského dohovoru podporiť doplnenie látky HBCDD do prílohy A k dohovoru (s výnimkou jej výroby a používania v EPS a XPS v budovách). Zmluvným stranám dohovoru by sa malo umožniť odložiť transpozíciu zaradenia látky HBCDD do prílohy dohovoru do februára 2016. Európska únia by tiež mala podporiť zrušenie príslušných zvláštnych výnimiek a prijateľných účelov PFOS a jej derivátov, okrem výnimky v prípade jej používania ako zvlhčovača v kontrolovaných systémoch na elektrolytické pokovovanie. Táto výnimka by sa mala zachovať až do uplynutia doby jej platnosti v roku 2015. Jej platnosť by sa po uvedenom dátume nemala predĺžiť,

2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

Relevantné riziká a sociálno-ekonomické aspekty týkajúce sa používania látky HBCDD v EÚ a vo svete preskúmala Európska chemická agentúra v roku 2008 a Revízny výbor pre perzistentné organické znečisťujúce látky v rokoch 2009 až 2012. V rámci oboch preskúmaní sa uskutočnili konzultácie so zainteresovanými stranami.

Konzultácia

Keď sa odporučilo, aby bola látka HBCDD zahrnutá do prílohy XIV k nariadeniu REACH, Európska chemická agentúra pripravila podkladový materiál[12], v ktorom toto odporúčanie podporila. Podkladový materiál vychádzal z dokumentu nazvaného Údaje o výrobe, dovoze, vývoze, používaní a uvoľňovaní látky HBCDD, ako aj informácie o potenciálnych alternatívach k jej používaniu[13]. Oba uvedené dokumenty boli predmetom verejnej konzultácie.

Informácie uvedené v týchto dvoch dokumentoch o výrobe, dovoze, vývoze, používaní a uvoľňovaní pri používaní vychádzali zo správy o hodnotení rizík, ktorá obsahuje dodatočné informácie, ktoré poskytla skupina používateľov látky HBCD v danom odvetví v októbri 2008. Tieto dodatočné údaje obsahovali súhrnné údaje o celkovom predaji a spotrebe látky HBCDD v celej EÚ pre každý rok v období rokov 2003 až 2007. Informácie o možných alternatívach látky HBCDD boli zozbierané zo širokej škály zdrojov vrátane preskúmaní, ktoré uskutočnilo jednak dané odvetvie a jednak regulačné orgány a ktorých cieľom bolo identifikovať možné náhradné látky/techniky.

Revízny výbor pre perzistentné organické znečisťujúce látky prijal na svojom siedmom zasadnutí hodnotenie riadenia rizík týkajúce sa látky HBCDD[14]. Toto hodnotenie sa prekonzultovalo so zainteresovanými stranami, ako aj zástupcami odvetvia v rokoch 2010 – 2012. Revízny výbor pre perzistentné organické znečisťujúce látky vyzval pracovnú skupinu ad hoc pre látku HBCDD, ktorá pripravila hodnotenie riadenia rizík, aby o látke HBCDD zozbierala ďalšie informácie. Revízny výbor pre perzistentné organické znečisťujúce látky súhlasil s tým, že dodatočné informácie preskúma a že na svojom ôsmom zasadnutí zváži doplnenie prílohy k dohovoru a možné výnimky, ktoré má zvážiť konferencia zmluvných strán pri zaradení látky HBCDD do prílohy k dohovoru. Informácie predložilo dvadsaťšesť zmluvných strán a pozorovateľských krajín[15]. Informácie predložilo aj sedem mimovládnych pozorovateľov[16].

Výsledky konzultácie

Zaradením látky HBCDD do prílohy k dohovoru v súlade s odporúčaním Revízneho výboru pre perzistentné organické znečisťujúce látky a následnou implementáciou v EÚ prostredníctvom nariadenia o perzistentných znečisťujúcich látkach sa zakáže výroba, uvádzanie na trh a používanie látky HBCDD v HIPS a textíliách, ako aj nestavebných aplikáciách EPS a XPS.

HIPS

Podľa dokumentov, ktoré uverejnila Európska chemická agentúra, sa HIPS s látkou HBCDD používa najmä vo video a stereo zariadeniach, distribučných schránkach elektrických rozvodov v stavebníctve a v obloženiach chladničiek. Podľa odhadov z rôznych zdrojov sa množstvo horenie spomaľujúceho HIPS obsahujúceho látku HBCDD pohybuje v rozmedzí od 1 do 7 % (w/w) a v správe EÚ o hodnotení rizík sa predpokladá, že v najhoršom možnom prípade HIPS obsahuje 7 % látky HBCDD. Používaný objem sa v posledných niekoľkých rokoch v Európe nezmenil a odhaduje sa na 210 t/rok (1,81 % z celkovej spotreby látky HBCDD v EÚ).

Látka HBCDD sa v HIPS nepoužíva vo veľkej miere a dá sa predpokladať, že pre túto aplikáciu existujú alternatívne spomaľovače horenia. Ako alternatívy k látke HBCDD v HIPS možno použiť tieto chemické látky: etylén bis(tetrabrómftalimid) (EBTPI), (technicky realizovateľný, komerčne dostupný a široko používaný); dekabrómdifenyletán (DBDPE) (technicky realizovateľný, komerčne dostupný a široko používaný). DBDPE sa bežne používa v HIPS a textíliách s lepším účinkom ako látka HBCDD a približne za rovnakú cenu ako HBCDD; trifenylfosfát (technicky realizovateľný, komerčne dostupný a široko používaný); bisfenol A bis (difenylfosfát) (BDP) (technicky realizovateľný, komerčne dostupný a široko používaný); difenyl kresyl fosfát (technicky realizovateľný, komerčne dostupný a široko používaný).

Medzi ďalšie chemické látky, ktoré sa môžu použiť ako alternatívy k látke HBCDD v HIPS, patria rôzne brómované spomaľovače horenia používané v spojení s oxidom antimonitým (ATO). Patrí sem: tris(tribrómneopentyl)fosfát; tetrabrómbisfenol A-Bis(2,3-dibrómpropyl éter) (TBBPA‑DBPE); 2,4,6-tris(2,4,6-tribrómfenoxy)-1,3,5 triazín; etán-1,2-bis(pentabrómfenyl) a etylén bis(tetrabrómftalimid).

Na trhu existujú aj alternatívne materiály k HIPS. Konkrétne je HIPS možné v elektrických výrobkoch nahradiť rôznymi alternatívnymi materiálmi vrátane zmesí polykarbonátu/akrylonitril butadién styrénu (PC/ABS), polystyrénu/polyfenyl éteru (PS/PPE) a polyfenyl éteru/polystyrénu odolného voči silným nárazom (PPE/HIPS) bez spomaľovačov horenia alebo s použitím nehalogénovaných fosforovaných spomaľovačov horenia.

Textílie

Podľa dokumentov, ktoré uverejnila Európska chemická agentúra, sa látka HBCDD používa v textilných aplikáciách na zabezpečenie súladu s britskými a nemeckými normami DIN v oblasti spomaľovačov horenia, ktoré sa uplatňujú najmä na čalúnený nábytok a sedadlá v dopravných prostriedkoch, závesy, poťahy na posteľné matrace, interiérové a automobilové textílie. Pravdepodobná koncentrácia látky HBCDD v konečnom výrobku sa odhaduje na 10 – 15 %. Po výraznom znížení používania tejto látky v posledných niekoľkých rokoch sa odhaduje, že v súčasnosti sa v poťahoch textílií používa len okolo 210 t/rok (1,81 % z celkovej spotreby látky HBCDD v EÚ).

Predpokladá sa, že relatívne malé množstvo látky HBCDD, ktoré sa používa v poťahoch textílií, a veľké zníženie jej spotreby v posledných niekoľkých rokoch odrážajú dostupnosť rovnako účinných alternatív. Je možné vyhnúť sa používaniu spomaľovačov horenia v textíliách, ak samotný materiál nie je horľavý, prípadne má nízku horľavosť. Ako bariérové materiály v nábytku sa preto môžu používať niektoré prírodné materiály, ako napríklad vlna. Medzi ďalšie horenie spomaľujúce materiály patrí umelý hodváb s prímesou fosforu, polyesterové a aramidové vlákna. Tiež sú dostupné viaceré chemické látky, ktoré sa môžu použiť ako prípadné alternatívy k látke HBCDD v textilných aplikáciách.

V prípade rubových záterov v textilných výrobkoch patrí medzi alternatívy k látke HBCDD dekabrómdifenyletán (DBDPE) (technicky realizovateľný, komerčne dostupný a široko používaný); etylén bis(tetrabrómftalimid) (technicky realizovateľný, komerčne dostupný a široko používaný); chlórované parafíny (technicky realizovateľné, komerčne dostupné a široko používané) a polyfosfáty amónne (technicky realizovateľné, komerčne dostupné a široko používané). Malo by sa však poznamenať, že s výnimkou polyfosfátov amónnych, ide o halogénované a perzistentné látky, ktoré sa samotné neskôr môžu klasifikovať ako perzistentné organické znečisťujúce látky. Chlórované parafíny s krátkym reťazcom sú už podľa nariadenia o perzistentných organických znečisťujúcich látkach obmedzené[17].

V textíliách sa protipožiarna bezpečnosť môže dosiahnuť aj používaním intumescentných systémov. Intumescencia je tvorba špeciálneho napeňovacieho materiálu, ktorý slúži ako tepelná izolácia. Intumescentný systém je vo všeobecnosti kombináciou zdroja uhlíka na napenenie, zlúčeniny vytvárajúcej kyselinu a zlúčeniny, ktorá sa rozkladá v záujme vytvorenia plynov, ktoré produkujú špeciálny napeňovací materiál.

Nestavebné aplikácie EPS a XPS

Podľa správy z roku 2011 s názvom Posúdenie spotreby látky HBCDD v EPS a XPS v spojení s vnútroštátnymi požiadavkami v protipožiarnej oblasti[18] v EÚ sa 70 % EPS používa v stavebných aplikáciách, 25 % v obaloch (v priemysle a potravinárstve) a 5 % v ostatných aplikáciách. Baliace materiály sa vo všeobecnosti považujú za materiály neobsahujúce látku HBCDD. Hlavným nestavebným použitím EPS obsahujúceho látku HBCDD sú detské sedačky v automobiloch s cieľom splniť požiadavky normy FMVSS 302. Zdá sa, že v EÚ neexistujú žiadne nestavebné aplikácie XPS obsahujúceho látku HBCDD.

V priebehu dvojročného konzultačného obdobia nepredložila žiadna vláda alebo odvetvie žiadnu žiadosť o zvláštnu výnimku pre nestavebné aplikácie EPS a XPS. Predpokladá sa preto, že buď sa v uvedených aplikáciách používajú alternatívne chemické látky, alebo existujú alternatívne materiály.

Stavebné aplikácie EPS a XPS

Látka HBCDD sa v EÚ používa hlavne vo výrobe EPS a XPS. EPS obsahujúci látku HBCDD sa používa hlavne v stavebných aplikáciách. Zdá sa, že XPS obsahujúci látku HBCDD sa používa iba v stavebných aplikáciách.

V súčasnosti je dostupný vhodný spomaľovač horenia, avšak v nedostatočnom množstve na nahradenie látky HBCDD vo väčšine stavebných aplikácií XPS alebo EPS, keďže sú potrebné oveľa väčšie množstvá nehalogénovaných spomaľovačov horenia (EPS obsahuje 0,7 % látky HBCDD a XPS obsahuje 2,5 % látky HBCDD). V marci 2011 spoločnosť Great Lakes Solutions oznámila, že zvýši produkciu spomaľovača horenia na báze brómovaného kopolymérového styrénu a butadiénu s vysokou molekulovou hmotnosťou (polymérického spomaľovača horenia) vhodného pre EPS a XPS. Očakáva sa však, že potrvá niekoľko rokov, kým sa toto odvetvie úplne preorientuje na túto technológiu. Podľa posúdenia nebezpečenstva, ktoré uskutočnilo dané odvetvie, je táto látka perzistentná, ale nie je bioakumulatívna ani toxická.

Podľa informácií poskytnutých na ôsmom zasadnutí Revízneho výboru pre perzistentné organické znečisťujúce látky sa v súčasnosti následným užívateľom poskytujú skúšobné množstvá polymérického spomaľovača horenia, aby ho otestovali. Skúšky výroby v závodoch prebehli úspešne a polymérický spomaľovač horenia spoločnosti Great Lakes Solutions-Chemtura Corporation by mal byť komerčne dostupný v roku 2012. Spoločnosť ICL-Industrial Products nedávno oznámila, že sa bude usilovať o komerčnú výrobu do roku 2014 (10 000 MT). Spoločnosť Albemarle (US) chemickú látku komerčne sprístupní v roku 2014. Dostatočná kapacita na nahradenie látky HBCDD by sa teda mala dosiahnuť v rozpätí 3 – 5 rokov.

Vzhľadom na uvedené by sa mala podporiť časovo obmedzená výnimka na používanie látky HBCDD v stavebných aplikáciách EPS a XPS, aby sa odvetviu poskytol dostatočný čas na prechod na alternatívy.

3. PRÁVNE PRVKY NÁVRHU

Návrh pozostáva z rozhodnutia Rady založeného na článku 192 ods. 1 a článku 218 ods. 9 ZFEÚ, ktorým sa určuje stanovisko, ktoré sa má prijať v mene EÚ na šiestom zasadnutí Konferencie zmluvných strán Štokholmského dohovoru o perzistentných organických látkach, pokiaľ ide o návrh na zmenu a doplnenie príloh A a B.

Článok 218 ods. 9 ZFEÚ je vhodným právnym základom, keďže akt, ktorý sa má prijať na šiestom zasadnutí konferencie zmluvných strán, je rozhodnutím, ktorým sa mení a dopĺňa príloha ku Štokholmskému dohovoru a ktoré má právne účinky.

2013/0075 (NLE)

Návrh

ROZHODNUTIE RADY,

ktorým sa určuje stanovisko, ktoré sa má prijať v mene Európskej únie na šiestom zasadnutí Konferencie zmluvných strán Štokholmského dohovoru o perzistentných organických látkach, pokiaľ ide o návrh na zmenu a doplnenie príloh A a B

RADA EURÓPSKEJ ÚNIE,

so zreteľom na Zmluvu o fungovaní Európskej únie, a najmä na jej článok 192 ods. 1 v spojení s jej článkom 218 ods. 9,

so zreteľom na návrh Európskej komisie,

keďže:

(1) Európska únia 16. novembra 2004 na základe rozhodnutia Rady 2006/507/ES zo 14. októbra 2004 o uzavretí Štokholmského dohovoru o perzistentných organických látkach v mene Európskeho spoločenstva ratifikovala Štokholmský dohovor o perzistentných organických látkach[19] (ďalej len „dohovor“).

(2) Európska únia prostredníctvom nariadenia Európskeho parlamentu a Rady (ES) č. 850/2004 z 29. apríla 2004 o perzistentných organických znečisťujúcich látkach, ktorým sa mení a dopĺňa smernica 79/117/EHS[20] (ďalej len „nariadenie o perzistentných organických znečisťujúcich látkach“), implementovala povinnosti vyplývajúce z uvedeného dohovoru do právnych predpisov Európskej únie.

(3) Európska únia kladie veľký dôraz na nevyhnutnosť postupného rozširovania príloh A, B a/alebo C o nové látky, ktoré spĺňajú kritériá na označenie ako perzistentné organické znečisťujúce látky, a to pri zohľadnení zásady predbežnej opatrnosti, so zámerom dosiahnuť cieľ dohovoru a splniť záväzok minimalizovať škodlivé účinky chemických látok do roku 2020, ku ktorému sa zaviazali všetky vlády na samite v Johannesburgu v roku 2002.

(4) Podľa článku 22 dohovoru sa na zasadnutí konferencie zmluvných strán môžu prijať rozhodnutia, ktorými sa menia a dopĺňajú prílohy A, B a C k dohovoru. Takéto rozhodnutia nadobúdajú účinnosť jeden rok odo dňa, keď depozitár oznámi prijatie zmeny a doplnenia, pričom sa nevzťahujú na tie zmluvné strany, ktoré sa rozhodli dané zmeny a doplnenia neprijať.

(5) Po tom, ako Nórsko predložilo návrh o hexabrómcyklododekáne (HBCDD)[21] v roku 2008, Revízny výbor pre perzistentné organické znečisťujúce látky zriadený podľa dohovoru ukončil svoju prácu v súvislosti s látkou HBCDD. Revízny výbor pre perzistentné organické znečisťujúce látky zistil, že látka HBCDD spĺňa kritériá dohovoru na zaradenie do prílohy A. Očakáva sa, že konferencia zmluvných strán na svojom nadchádzajúcom zasadnutí rozhodne o zaradení látky HBCDD do prílohy A k dohovoru.

(6) V roku 2011 bola látka HBCDD zahrnutá[22] do prílohy XIV k nariadeniu Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH)[23]. Látka HBCDD preto podľa uvedeného nariadenia podlieha procesu povolenia. Uvedenie na trh a používanie látky HBCDD bude zakázané, pokiaľ nebude udelené povolenie konkrétnej osobe na konkrétne používanie. Keďže látka HBCDD má potenciál dlhodobého prenosu v životnom prostredí, bude postupné celosvetové vyradenie tejto látky z používania pre občanov EÚ prospešnejšie ako jej postupné vyradenie v celej EÚ podľa nariadenia REACH.

(7) S cieľom zosúladiť zaradenie do zoznamu podľa nariadenia o perzistentných organických znečisťujúcich látkach s príslušným termínom v prílohe XIV k nariadeniu REACH by sa zmluvným stranám dohovoru malo umožniť odložiť transpozíciu rozhodnutia konferencie zmluvných strán o zahrnutí látky HBCDD do februára 2016.

(8) Revízny výbor pre perzistentné organické znečisťujúce látky odporúča zaradenie látky HBCDD do prílohy k dohovoru s časovo obmedzenou výnimkou na výrobu a používanie látky HBCDD v stavebných aplikáciách EPS a XPS. Látka HBCDD sa v EÚ využíva najčastejšie práve v uvedených aplikáciách. Na to, aby sa dosiahla dostatočná kapacita na nahradenie látky HBCDD v EÚ, bude EÚ potrebovať tri až päť rokov. EÚ by preto mala na šiestej konferencii zmluvných strán podporiť navrhovanú zvláštnu výnimku.

(9) Revízny výbor pre perzistentné organické znečisťujúce látky konštatuje, že ak sa látka HBCDD zaradí do prílohy A, opatrenia na nakladanie s odpadom v súlade s článkom 6 ods. 1 písm. d) dohovoru by zabezpečili, aby sa výrobky a tovar obsahujúce látku HBCDD zneškodňovali takým spôsobom, že obsah perzistentnej organickej znečisťujúcej látky je rozložený alebo inak zneškodnený environmentálne prijateľným spôsobom.

(10) Odpady obsahujúce látku HBCDD, najmä EPS a XPS používané v stavebných aplikáciách, sa v súčasnosti recyklujú vo viacerých krajinách, ktoré sú zmluvnými stranami dohovoru. Tieto zmluvné strany môžu navrhnúť výnimku, ktorá umožní dočasnú recykláciu odpadov obsahujúcich látku HBCDD, analogicky k ustanoveniu, ktoré sa zahrnulo do časti IV prílohy A počas štvrtej konferencie zmluvných strán a ktoré umožňuje recykláciu odpadov obsahujúcich tetrabrómdifenyléter a pentabrómdifenyléter za určitých presne vymedzených podmienok.

(11) V roku 2010 bola kyselina perfluóroktán-sulfónová (PFOS) a jej deriváty[24] zaradená do prílohy I k nariadeniu o perzistentných organických znečisťujúcich látkach.

(12) Revízny výbor pre perzistentné organické znečisťujúce látky nabáda zmluvné strany, aby prestali používať PFOS v protipožiarnych hasiacich penách, insekticídoch na boj proti dovezeným červeným mravcom a termitom, dekoratívnom pokovovaní, kobercoch, kožiach a odevoch, textíliách a čalúnení. Revízny výbor pre perzistentné organické znečisťujúce látky nabáda zmluvné strany aj k tomu, aby obmedzili používanie PFOS pri pokovovaní tvrdými kovmi, na ktoré sa v súčasnosti uplatňuje zvláštna výnimka, len na uzavreté systémy, ktoré sa podľa dohovoru v súčasnosti považujú za prijateľný účel.

(13) PFOS a jej deriváty boli zaradené do prílohy I k nariadeniu o perzistentných organických znečisťujúcich látkach iba s malým množstvom výnimiek ustanovených v rámci dohovoru. Vzhľadom na rozhodnutie Revízneho výboru pre perzistentné organické znečisťujúce látky by sa príslušné zvláštne výnimky a prijateľné účely PFOS a jej derivátov mali zrušiť, okrem výnimky v prípade jej používania ako zvlhčovača v kontrolovaných systémoch na elektrolytické pokovovanie. Táto výnimka by sa mala zachovať až do uplynutia doby jej platnosti v roku 2015. Jej platnosť by sa po uvedenom dátume nemala predĺžiť,

PRIJALA TOTO ROZHODNUTIE:

Článok 1

1 Stanoviskom, ktoré má Európska únia zaujať na šiestej Konferencii zmluvných strán Štokholmského dohovoru, sa podporuje

– zaradenie hexabrómcyklododekánu (HBCDD)[25] do prílohy A k dohovoru s časovo obmedzenou výnimkou na výrobu a používanie látky HBCDD v stavebných aplikáciách,

– zrušenie týchto výnimiek a prijateľných účelov uvedených pri kyseline perfluóroktán-sulfónovej (PFOS) a jej derivátoch v prílohe B k dohovoru: protipožiarne hasiace peny; insekticídoch na boj proti dovezeným červeným mravcom a termitom, dekoratívne pokovovanie; koberce; kože a odevy; textílie a čalúnenie,

v súlade s odporúčaniami Revízneho výboru pre perzistentné organické znečisťujúce látky[26].

Zástupcovia únie môžu na šiestej Konferencii zmluvných strán Štokholmského dohovoru odsúhlasiť drobné zmeny oproti odporúčaniam Revízneho výboru pre perzistentné organické znečisťujúce látky bez ďalšieho rozhodnutia Rady.

2 Zmluvným stranám dohovoru by sa malo umožniť odložiť transpozíciu zaradenia látky HBCDD do prílohy A k dohovoru do februára 2016.

3 Ak bude navrhnuté, aby sa do prílohy A doplnilo ustanovenie, ktorým sa dočasne povolí recyklácia odpadov obsahujúcich látku HBCDD za konkrétnych presne vymedzených podmienok, Európska únia môže podporiť takúto zmenu a doplnenie.

Článok 2

Rozhodnutie Konferencie zmluvných strán Štokholmského dohovoru sa po jeho prijatí uverejní v Úradnom vestníku Európskej únie.

V Bruseli

Za Radu

predseda

[1] http://www.pops.int/documents/convtext/convtext_en.pdf.

[2] Dva z členských štátov EÚ zatiaľ tento dohovor neratifikovali (Taliansko a Malta).

[3] Ú. v. EÚ L 209, 31.7.2006, s. 1.

[4] Ú. v. EÚ L 158, 30.4.2004, s. 7.

[5] Hexabrómcyklododekán (CAS No.: 25637-99-4), 1,2,5,6,9,10-hexabrómcyklododekán (CAS No.: 3194-55-6) a jeho hlavné diastereoizoméry: alfa-hexabrómcyklododekán (CAS No.: 134237-50-6); beta-hexabrómcyklododekán (CAS No.: 134237-51-7) a gama-hexabrómcyklododekán (CAS č: 134237-52-8).

[6] Ú. v. EÚ L 396, 30.12.2006, s. 1.

[7] Nariadenie (EÚ) č. 143/2011 zo 17. februára 2011, ktorým sa mení a dopĺňa príloha XIV k nariadeniu Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemikálií („REACH“), Ú. v. EÚ L 44, 18.2.2011, s. 2.

[8] To isté sa vzťahuje na látky doplnené do príloh I, II a/alebo III k Protokolu EHK OSN o perzistentných organických znečisťujúcich látkach.

[9] Rozhodnutie Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu, Ú. v. ES L 184, 17.7.1999, s. 23.

[10] Nariadenie Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie, Ú. v. EÚ L 55, 28.2.2011, s. 13.

[11] V roku 2008 predstavovala spotreba látky HBCDD v EPS a XPS 96,3 % z celkovej spotreby tejto látky v EÚ. Podľa posúdenia z roku 2011 týkajúceho sa spotreby látky HBCDD v EPS a XPS v spojení s vnútroštátnymi požiadavkami v protipožiarnej oblasti (pozri http://www.klif.no/publikasjoner/2819/ta2819.pdf) v Európe sa 70 % EPS používalo v stavebných aplikáciách, 25 % v obaloch a 5 % v ostatných aplikáciách. Baliace materiály sa vo všeobecnosti považujú za materiály neobsahujúce látku HBCDD. Preto sa prevažná väčšina EPS obsahujúcich látku HBCDD používa v stavebných aplikáciách. Predpokladá sa, že XPS obsahujúce látku HBCDD sa používajú iba v stavebných aplikáciách.

[12] http://echa.europa.eu/documents/10162/42ddec00-863a-4cff-abd2-6d4b39abe114.

[13] http://echa.europa.eu/documents/10162/eb5129cf-38e3-4a25-a0f7-b02df8ca4532.

[14] UNEP/POPS/POPRC.7/19/Add.1, dostupné na tejto adrese: http://chm.pops.int/Convention/POPsReviewCommittee/POPRCMeetings/POPRC7/POPRC7Documents/tabid/2267/language/en-US/Default.aspx.

[15] Argentína, Azerbajdžan, Brazília, Bulharsko, Čína, Guatemala, Holandsko, Indonézia, Írsko, Izrael, Kambodža, Kamerun, Kanada, Kiribati, Lotyšsko, Mali, Mexiko, Monako, Myanmar, Nemecko, Nórsko, Poľsko, Rumunsko, Spojené štáty americké, Taliansko a Thajsko.

[16] Great Lakes Solutions, Green Chemicals Srl, International POPs Elimination Network IPEN, PS Foam Industry, Extruded Polystyrene Foam Association, a združenia EXIBA (a Cefic sector group) a EPS (PlasticsEurope) spoločne, ako aj bývalý člen Revízneho výboru pre perzistentné organické znečisťujúce látky.

[17] Nariadenie Komisie (EÚ) č. 519/2012 z 19. júna 2012, ktorým sa mení a dopĺňa nariadenie Európskeho parlamentu a Rady (ES) č. 850/2004 o perzistentných organických znečisťujúcich látkach, pokiaľ ide o prílohu I, Ú. v. EÚ L 159, 20.6.2012, s. 1.

[18] http://www.klif.no/publikasjoner/2819/ta2819.pdf.

[19] Ú. v. EÚ L 209, 31.7.2006, s. 1.

[20] Ú. v. EÚ L 158, 30.4.2004, s. 7.

[21] Hexabrómcyklododekán (CAS No.: 25637-99-4), 1,2,5,6,9,10-hexabrómcyklododekán (CAS No.: 3194-55-6) a jeho hlavné diastereoizoméry: alfa-hexabrómcyklododekán (CAS No.: 134237-50-6); beta-hexabrómcyklododekán (CAS No.: 134237-51-7) a gama-hexabrómcyklododekán (CAS No.: 134237-52-8).

[22] Ú. v. EÚ L 396, 30.12.2006, s. 1.

[23] Nariadenie (EÚ) č. 143/2011 zo 17. februára 2011, ktorým sa mení a dopĺňa príloha XIV k nariadeniu Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemikálií („REACH“), Ú. v. EÚ L 44, 18.2.2011, s. 2.

[24] Nariadenie Komisie (EÚ) č. 757/2010 z 24. augusta 2010, ktorým sa mení a dopĺňa nariadenie Európskeho parlamentu a Rady (ES) č. 850/2004 o perzistentných organických znečisťujúcich látkach, pokiaľ ide o prílohy I a III, Ú. v. EÚ L 223, 25.8.2010, s. 29.

[25] Hexabrómcyklododekán (CAS No.: 25637-99-4), 1,2,5,6,9,10-hexabrómcyklododekán (CAS No.: 3194-55-6) a jeho hlavné diastereoizoméry: alfa-hexabrómcyklododekán (CAS No.: 134237-50-6); beta-hexabrómcyklododekán (CAS No.: 134237-51-7) a gama-hexabrómcyklododekán (CAS č: 134237-52-8).

[26] Rozhodnutia POPRC-8/3: xexabrómocyklododekán a POPRC-8/8: kyselina perfluóroktán-sulfónová, jej soli, heptadekafluóroktánsulfonylfluorid a ich súvisiace chemické látky v otvorených aplikáciách (časť POPRC-8/16), dostupné tu: http://chm.pops.int/Convention/POPsReviewCommittee/LatestMeeting/POPRC8/MeetingDocuments/tabid/2801/Default.aspx.